Voertuig bars deur winkelsentrum se muurDie voertuig het deur die parkeerarea se versperringsmuur gebars en sowat ŉ verdieping ver op die sypaadjie neergestort (Foto: CERT-SA via Facebook) Twee vroue is Dinsdag beseer toe hul voertuig deur die parkeerarea se muur by die [email protected] in Centurion gery het. Volgens die Community Emergency Response Team (CERT) se Facebook-blad het die voertuig waarin ŉ ma en haar dogter gery het, ŉ meganiese probleem ontwikkel toe hulle ná hul inkopies die winkelsentrum probeer verlaat het. Hul voertuig het deur die parkeerarea se versperringsmuur gebars en sowat ŉ verdieping ver op die sypaadjie neergestort. Die voertuig het op sy dak te lande gekom. Volgens CERT was die voertuig erg beskadig met hul aankoms op die toneel. Ineke van Huyssteen, woordvoerder van ER24, sê met paramedici se aankoms omstreeks 18:00 was daar reeds ŉ ander nooddiens op die toneel. Die vroue was in die voertuig vasgekeer. “Paramedici kon daarin slaag om die een vrou uit die voertuig te bevry. Sy het matige beserings opgedoen en is deur ŉ ander nooddiens na die hospitaal vervoer,” het Van Huyssteen gesê. Volgens Van Huyssteen moes die brandweer sowel as CERT die ander vrou uit die voertuig red. “Toe hulle haar uiteindelik kon uitkry, was dit duidelik dat sy ernstige beserings opgedoen het. Sy is per helikopter na ’n hospitaal geneem vir verdere mediese sorg,” sê Van Huyssteen. CERT het bevestig dat Netcare911 se gespesialiseerde lugambulans dié vrou na ŉ traumafasiliteit geneem het. Niemand anders is tydens die voorval beseer nie.